# ESTATUTS

**Capítol I. Constitució, denominació, àmbit territorial, fins, activitats, duració, domicili social i socis**

*Article 1*

Amb la denominació d’Associació d’Alumnes es constitueix, a la localitat d , una associació d’alumnes d’àmbit local, sense afany de lucre, d’acord amb el que estableix el Decret 197/1987, de 19 de maig, pel qual es regulen les associacions d’alumnes; la Llei 4/2008, de 24 d’abril, del libre tercer del Codi civil de Catalunya, relatiu a les persones jurídiques; la Llei orgànica 1/2002, de 22 de març, reguladora del dret d’associació, i els presents estatuts.

*Article 2*

Els fins d’aquesta associació són els següents:

1. Estudiar, considerar i conèixer tot el que afecti la situació de l’alumnat al centre, i poder-ne expressar l’opinió i el criteri.
2. Facilitar l’exercici dels drets que la legislació vigent reconeix a favor de l’alumnat, en especial dels assenyalats en l’article 6 de la Llei orgànica del dret a l’educació.
3. Impulsar la participació i la col·laboració activa dels seus membres en els treballs educatius que formen part del projecte educatiu del centre, com també en les activitats complementàries i extraescolars que puguin programar i organitzar el Consell Escolar i l’Associació de Pares i Mares.
4. Promoure la informació i la participació dels alumnes en el Consell Escolar.
5. Informar sobre activitats culturals, esportives, d’esbarjo i de foment de l’acció cooperativa i del treball en equip; organitzar-ne, i participar-hi.
6. Promoure tota mena de relacions amb altres organitzacions i associacions d’alumnes, com també la creació de federacions i confederacions, d’acord amb el que estableix la legislació vigent.

*Article 3*

Per al compliment dels fins exposats en l’article anterior, l’associació pot organitzar conferències, taules rodones, cinefòrums, concursos i competicions diverses, grups de teatre, sortides a l’aire lliure amb marxes i acampades, activitats esportives, colònies i campaments d’estiu, excursions culturals i turístiques, festes socials, etc.

*Article 4*

El domicili social es troba a , carrer , núm. , i el seu àmbit d’activitats principals se circumscriu fonamentalment a Catalunya.

*Article 5*

Poden ser membres de l’associació els alumnes que estiguin matriculats al centre.

*Article 6*

Els socis tenen els drets següents:

1. Prendre part en les assemblees amb veu i vot.
2. Poder ser elegits per a càrrecs directius.
3. Participar en les activitats i els serveis d’associacions segons les normes i disposicions reglamentàries pròpies d’aquesta.
4. Tenir un exemplar dels estatuts.
5. Consultar els llibres de l’associació.

*Article 7*

Són obligacions dels socis:

1. Prestar tots els serveis que determinin els estatuts, el Reglament de règim intern de l’associació i els acords de l’Assemblea General.
2. Exercir els càrrecs per als quals hagin estat elegits.
3. Assistir a les assemblees generals.
4. Satisfer les quotes que es determinin.

*Article 8*

La condició de soci es perd:

1. Un cop finalitzats els estudis al centre.
2. Per expulsió de l’entitat.
3. Per voluntat pròpia, comunicada per escrit a la Junta Directiva de l’associació.
4. Per falta de pagament de les quotes establertes, si ho decideix la Junta Directiva.

# Capítol II. Òrgans de govern i representació

*Article 9*

Són òrgans de l’associació:

1. l’Assemblea General de socis
2. la Junta Directiva
3. l’Òrgan Gestor

# L’Assemblea General

*Article 10*

L’Assemblea General és l’òrgan d’expressió de la voluntat de l’associació i està formada per tots els membres de l’entitat. Les reunions de l’Assemblea poden ser ordinàries i extraordinàries.

*Article 11*

Són competències de l’Assemblea General en sessió ordinària:

* 1. Examinar i aprovar els comptes bancaris i balanços de l’exercici anual.
	2. Decidir sobre l’aplicació concreta dels fons disponibles.
	3. Aprovar els pressupostos d’ingressos i despeses per a cada exercici.
	4. Aprovar el Reglament de règim intern de l’associació.
	5. La resta d’assumptes que resultin dels estatuts i no siguin expressament atribuïts a l’Assemblea General Extraordinària, la Junta Directiva o l’Òrgan Gestor.

*Article 12*

Són competències de l’Assemblea General en sessió extraordinària:

1. Modificar els estatuts de l’associació.
2. Elegir els membres de la Junta Directiva.
3. Ratificar l’elecció dels membres de l’Òrgan Gestor elegits per la Junta Directiva.
4. Acordar la integració de l’associació a federacions i confederacions.
5. Autoritzar l’alienació, el gravamen o la hipoteca dels béns socials i de l’associació.
6. Acordar la dissolució de l’associació.
7. Designar els liquidadors, en cas de dissolució de l’entitat.
8. Ratificar les expulsions de socis que proposi la Junta Directiva.
9. Les que, tot i ser competència de l’Assemblea General en sessió ordinària, no puguin esperar, per raons d’urgència o necessitat, la convocatòria corresponent.

*Article 13*

Tant les assemblees ordinàries com les extraordinàries queden vàlidament constituïdes en primera i única convocatòria sigui quin sigui el nombre de socis presents o representats.

*Article 14*

L’Assemblea General s’ha de reunir en sessió ordinària necessàriament una vegada l’any i ha de ser convocada amb quinze dies d’antelació pel president de la Junta Directiva, mitjançant un anunci exposat al domicili social o una citació personal, on ha de figurar, a més, l’ordre del dia.

*Article 15*

L’Assemblea General s’ha de reunir en sessió extraordinària, en convocatòria especial, amb els mateixos requisits assenyalats en els dos articles anteriors, quan ho determina la Junta Directiva o bé quan ho sol·licita el deu per cent dels socis; en aquest últim cas, ho ha de fer en el termini màxim de trenta dies.

*Article 16*

El president i el secretari de l’Assemblea General són els de la Junta Directiva.

*Article 17*

Els acords s’adopten amb el vot afirmatiu de la majoria simple dels assistents, excepte els relatius als apartats de l’1 al 9 de l’article 12, que requereixen una majoria de dos terços. Els de la Junta Directiva només necessiten la majoria relativa.

*Article 18*

Els acords adoptats conforme als preceptes anteriors obliguen tots els socis, fins i tot els no assistents.

*Article 19*

Els acords que vagin en contra dels estatuts o del caràcter propi del centre o bé que infringeixin els fins de l’associació, poden ser objecte de recurs davant l’Assemblea General seguint el procediment que estableix la Llei d’associacions.

# La Junta Directiva

*Article 20*

La Junta Directiva està integrada per un president, un vicepresident, un secretari, un tresorer i vocals.

*Article 21*

Els càrrecs de la Junta Directiva tenen una duració de dos anys. Els membres d’aquest òrgan poden ser reelegits quan finalitzen el mandat.

*Article 22*

Les vacants que es puguin produir en la Junta Directiva, a excepció de la del president, s’han de cobrir provisionalment mitjançant un acord de la Junta mateixa, que ha de ser ratificat, si escau, en la primera reunió que celebri l’Assemblea General.

*Article 23*

La Junta Directiva s’ha de reunir una vegada al mes i també quan ho sol·licitin el president o tres dels seus membres.

*Article 24*

Els acords de la Junta Directiva es prenen per majoria simple, i perquè siguin vàlids es requereix la presència de la meitat més un dels components d’aquest òrgan. En cas d’empat, decideix el vot del president.

*Article 25*

D’acord amb el que assenyala l’article 9 del Decret 197/1987, de 19 de maig, que regula les associacions d’alumnes, la Junta Directiva designa l’Òrgan Gestor, que ha d’estar format per tres persones majors d’edat, escollides entre els mateixos socis, els pares i mares d’alumnes i el professorat del centre.

*Article 26*

Són competències del president:

* 1. Acordar amb la Junta Directiva l’admissió de nous socis i proposar a l’Assemblea General l’expulsió dels que incompleixin aquests estatuts.
	2. Dirigir l’associació.
	3. Presidir i convocar les reunions de l’Assemblea General.
	4. Vetllar pel compliment dels fins de l’associació.

*Article 27*

Hi ha també un vicepresident, en qui el president delega les funcions que considera necessàries i que el substitueix en cas de vacant, absència o malaltia.

*Article 28*

Són competències del secretari:

1. Custodiar i portar els llibres d’actes i de registre de socis, els documents i el segell de l’associació.
2. Fer les actes de les reunions i expedir-ne certificats amb el vistiplau del president.

*Article 29*

Correspon al tresorer:

1. Custodiar els fons de l’associació i portar els llibres de comptabilitat.
2. Preparar els balanços i pressupostos de l’associació perquè siguin aprovats per l’Assemblea General.
3. Autoritzar, juntament amb el president i un membre de l’Òrgan Gestor, la disposició dels fons.

# L’Òrgan Gestor

*Article 30*

Està integrat per tres persones majors d’edat, designades per la Junta Directiva entre els socis, els pares i mares d’alumnes i el professorat del centre.

*Article 31*

Els membres de l’Òrgan Gestor, amb ple respecte per l’activitat associativa dels alumnes, supleixen, quan cal, la capacitat legal d’obrar que no puguin tenir per raó d’edat els òrgans rectors de l’associació. Per tant, assumeixen les obligacions contractuals que l’entitat vulgui formalitzar, administren el patrimoni de l’associació i la representen legalment davant terceres persones.

*Article 32*

L’Òrgan Gestor vetlla per la correcta gestió econòmica de l’associació.

*Article 33*

L’Òrgan Gestor assumeix les gestions solidàriament, de manera que tots els seus membres són igualment responsables dels actes que du a terme.

# Capítol III. Patrimoni fundacional, recursos econòmics, administració i límits del pressupost anual

*Article 34*

L’associació, que no té patrimoni inicial, utilitza per al compliment dels seus fins els mitjans econòmics següents:

1. quotes obligatòries dels socis
2. aportacions voluntàries
3. donatius o subvencions

*Article 35*

Les quotes obligatòries són establertes per l’Assemblea General, a proposta de la Junta Directiva; no són reintegrables en cap cas i es destinen a atendre les necessitats de l’associació.

*Article 36*

Anualment, i amb referència al darrer dia de l’exercici econòmic, s’elaboren l’inventari i el balanç de situació, que es formalitzen en una memòria i es posen a disposició dels socis durant un termini no inferior a quinze dies.

*Article 37*

L’Assemblea General aprova el pressupost anualment.

# Capítol IV. El règim disciplinari

*Article 38*

L’òrgan de govern pot sancionar les infraccions comeses pels socis. Aquestes infraccions es poden qualificar de lleus, greus i molt greus, i les sancions corresponents poden anar des d’una amonestació fins a l’expulsió de l’associació, segons el que estableixi el Reglament intern.

El procediment sancionador s’inicia d’ofici o bé com a conseqüència d’una denúncia o comunicació. En el termini de 10 dies, la Junta Directiva nomena un instructor, que tramita l’expedient sancionador i proposa la resolució en el termini de 15 dies, amb audiència prèvia del presumpte infractor. La resolució final, que ha de ser motivada i aprovada per dues terceres parts dels membres de la Junta Directiva, l’adopta aquest òrgan de govern també dins d’un període de 15 dies.

J-DE2306A

Contra les sancions per faltes greus i molt greus acordades per la Junta Directiva, les persones interessades hi poden recórrer, si el Reglament intern estableix el procediment per fer-ho, davant la primera assemblea general que tingui lloc.

# Capítol V. Dissolució de l’associació i liquidació del patrimoni

*Article 39*

Són causes de dissolució de l’associació:

* 1. l’acord de dur-la a terme pres per les dues terceres parts dels socis
	2. altres causes determinades legalment
	3. una sentència judicial

*Article 40*

Després de la dissolució de l’associació, l’Assemblea General extraordinària ha de designar dos socis liquidadors que, juntament amb el president, l’Òrgan Gestor i el tresorer, efectuïn la liquidació pagant els deutes, cobrant els crèdits i fixant l’haver resultant.

*Article 41*

El romanent net que resulti de la liquidació s’ha de lliurar directament a l’entitat pública o privada sense afany de lucre que, en l’àmbit territorial d’actuació de l’associació, hagi destacat més en la seva activitat a favor d’obres benèfiques.

, d de

Signatures de tots els socis fundadors